作者:柳宗元
標題:掩役夫張進骸
內容:生死悠悠爾，一氣聚散之。偶來紛喜怒，奄忽已複辭。為役孰賤辱，為貴非神奇。一朝纊息定，枯朽無妍媸。生平勤皂櫪，剉秣不告疲。既死給槥櫝，葬之東山基。奈何值崩湍，蕩析臨路垂。髐然暴百骸，散亂不復支。從者幸告餘，眷之涓然悲。貓虎獲迎祭，犬馬有蓋帷。佇立唁爾魂，豈複識此為。畚鍤載埋瘞，溝瀆護其危。我心得所安，不謂爾有知。掩骼著春令，茲焉適其時。及物非吾事，聊且顧爾私。